71. schôdza NR SR - 1.deň - B. popoludní
Dátum: 2022-09-13
Poslanec: Saková, Denisa (-)
Druh vystúpenia: Vystúpenie v rozprave

58. Ďakujem veľmi pekne za slovo. Vážená vláda, vážení kolegovia z koaličných lavíc, kolegovia aj tí, ktorí sú už expresne v opozičných laviciach zo súčasnej koalície, a, vážený pán minister vnútra, vždy keď si za posledné dva a pol roka spomeniem, čoho všetkého sme svedkami a nielen ako občianka Slovenska, ale aj ako poslankyňa Národnej rady, tak sa priznám, že mi behá mráz po chrbte. Presne taký mráz, ako behá nám všetkým, keď v televízii vidíme rôzne zábery z tragických udalostí, pri ktorých trpia nevinní ľudia. Len tento mráz, ktorý behá po chrbte nám, je spojený aj so strachom. So strachom, ktorý zažívame vyslovene v sne, ktorý nekončí a vieme, že to najhoršie ešte len príde a ešte nás len čaká. A možno viacerí z tejto koalície a z opozičných koaličných lavíc by povedali, že je to udalosťami, ktoré zažívame, ktoré sa nedajú riešiť, ktoré nevieme ovplyvniť alebo ich vieme ovplyvniť len veľmi obmedzene. Či je to už pandémia, vojna na Ukrajine, energetická kríza alebo rastúca inflácia. Nie, ja si dovolím tvrdiť, že nie je to týmito udalosťami, aj keď tieto udalosti sú samé osebe tragické. Tieto udalosti prežíva každý občan Európy a možno aj každý občan celého sveta. A treba povedať, že pri riešení takýchto tragických udalostí každý z nás, ktorý sme sem boli zvolený priamo ako zástupcovia ľudu, každý z nás preukáže jeho odborné, politické, manažérske kvality a dovolím si tvrdiť, že hlavne aj tie ľudské kvality. No z toho, čo mám obrovskú obavu, ste práve vy, vaše ďalšie a ďalšie zlyhania, ktoré tu neustále dva a pol roka nám predvádzate a ktorých sme svedkami. A tieto udalosti, si dovolím tvrdiť, že sú horšie ako tie prírodné katastrofy alebo iné tragické udalosti, pretože svedkami týchto zlyhaní sú práve občania Slovenskej republiky a pociťujú tieto zlyhania v ich každodennom živote. A môžem povedať, že najviac ste asi sklamali práve tých, ktorí vás v roku 2020 volili. A to sa odráža aj v rekordnej nepopularite tejto vlády. Vlády, ktorá je zložená z troch strán. Dve strany majú jednopercentnú podporu a dokonca tá tretia strana je na úrovni polotučného mlieka a jej poslancov by sme vedeli možno zrátať tak na prstoch jednej ruky. A pán premiér Heger odpovedal na otázku, či by dal hlasovať o dôvere tejto vlády, povedal, že rozhodne nie. Ale tento pán premiér Heger by sa mal báť toho, čo je na uliciach, hnevu ľudí, ktorí sú na uliciach, pretože presne to ste rozosiali vy ako opozičné hnutie OĽANO. Ja ako bývalá ministerka vnútra s dlhoročným skúsenosťami v tomto rezorte dlhodobo upozorňujem na všetky zlyhania ministra vnútra Mikulca ako nominanta strany OĽANO. A tých káuz a zlyhaní už bolo toľko, že pán minister mal odstúpiť už niekoľkokrát a nieto ešte za všetky tieto kauzy dohromady. No, žiaľ, pán minister vždy tvrdí, že on nevidí žiadne dôvody na to, aby túto stoličku opúšťal, aj keď tieto dôvody vidíme všetci my, aj keď tieto dôvody vidia jeho podriadení, vidia policajti, ale jeho presvedčenie o vlastnej dôležitosti a kompetentnosti je oveľa väčšie ako to, čo sa deje na ministerstve vnútra. A dovolím si tvrdiť a mám taký pocit, že tento, táto nálada a takýto pocit nenahraditeľnosti je takmer u všetkých členov tejto vládnej koalície, ktorí boli dosadení do ich funkcií. Spisovateľ a štátnik Niccolo Machiavelli v 16. storočí napísal dielo Vladár a tam mal slová, že účel svätí prostriedky, presne slová, ktorými opísal vtedajšiu politickú situáciu v Taliansku, ako využívať lži, intrigy v sebevražednom boji na dosiahnutie rôznych záujmov, vplyvov vtedy rozdrobeného Talianska s jediným jedným cieľom - dosiahnuť to, čo chceš. A ja si myslím a dovolím si tvrdiť, že dnes tento štátnik a spisovateľ by mohol blednúť závisťou, keby pozeral na naše Slovensko, keby bol svedkom toho, čo sa deje v Policajnom zbore, na ministerstve vnútra a na určitých častiach prokuratúry. Keď legitimitu tohto všetkého od káuz s ľuďmi a od úmrtí podozrivých aktérov jednotlivých káuz, ktoré nám vyšetruje NAKA, ktorých myslím už bolo osem, až po podozrivé obete, akou obeťou bol aj bývalý prezident generál Lučanský, po vojnu v polícii, po podozrivých výpovediach kajúcnikov, ktoré jednotlivé výpovede dávali na mieru a namiesto toho, že napáchali toľko trestných činov, že by dnes mali sedieť desiatky rokov vo väzení, tak lietajú do Dubaja vlastným lietadlom a dostávajú štátne zákazky. Za legitimitu tohto všetkého nesie zodpovednosť len a len minister vnútra a všetci vy, koaliční kolegovia, ktorí tu sedíte, pretože ste jeho spolupáchateľmi, ktorí ste posvätili a odobrili všetko jeho konanie v mene očisty Slovenska. Ale toto všetko už odznelo a nepomohlo to takmer nikým z vás. Dokonca ani vtedy, keď sme tuto trpeli utečeneckou krízou, kde ľudia z Ukrajiny utekali na Slovensko a o týchto ľudí sa museli starať samosprávy, charitatívne a kresťanské organizácie namiesto ministerstva vnútra. To zasiahlo až po niekoľkých týždňoch a napriek tomu, že má desaťtisíce zamestnancov a ľudí, ktorí sú určení na to, aby túto migračnú krízu riešili, tak v časovej tiesni minister vnútra vybral dve firmy, jednu gastrofirmu a druhú eventovú firmu, ktorá organizuje koncerty a diskotéky. A títo ľudia sa nám starali a riadili migračnú krízu. A ešte výhovorka pána ministra bola, že tieto firmy mu odporučili tie organizácie, ktoré dovtedy pracovali na hranici, pričom ony samy to popreli. Namiesto toho, aby im aspoň poďakoval v závere, tak im povedal, zbaľte sa a choďte. No a úplne najmrazivejšie z celých tých všetkých problémov, ktoré sa valia na ministerstvo vnútra, asi bolo, keď kajúcnik František Imrecze rozprával o stotisícovom úplatku, ktorý minister vnútra zobral ako vtedajší šéf Vojenského obranného spravodajstva. A tu sa antikorupčnosť celého divadla hnutia OĽANO úplne rozplynula. Dnes tento zlý sen a nočná mora na Slovensku pokračuje. A verte mi, najhoršie nás len čaká. Neschopnosť riadiť naše Slovensko sa v najbližších mesiacoch dramaticky odzrkadlí na tom najdôležitejšom, čo v našom každodennom živote potrebujeme, na rastúcich cenách potravín, na rastúcich cenách energií, ktorými kúrime a varíme, a na všetkom, čo sa týka našich každodenných potrieb počnúc zdravotníctvom, školstvom, dopravou aj samosprávou. A ako som povedala, moja najväčšia obava zo všetkého je, že to najhoršie Slovensko ešte len čaká. A preto ja aj spolu s mojimi kolegami zo strany HLAS - sociálna demokracia budeme hlasovať tak, aby sme čo najskôr ukončili vládnutie tohto torza vlády a koalície a budeme hlasovať aj za odvolanie ministra vnútra Romana Mikulca. Ďakujem veľmi pekne.